许昌宫赋
卞兰 (WeiJin)
入南端以北眺，望景福之嵯巍。飞栋列以山峙，长途邈以委蛇。见栾栌之交错，睹阳马之承阿。转挟轕以相因，若流水之扬波。木无小而不砻，材靡隐而不华。懿采色而发越，玮巧饰之繁多。双辕承枌，丹梁端直。明窗列布，绮井﹀嶷。其阴则有望舒凉室，羲和温房；隆冬御絺，盛夏重裳。同一宇之深邃，致寒暑于阴阳。修栏荫于阶砌，崇栋拂乎旻仓。绮组发华，翡翠生光。丹草周隅，灵木成行。非窈窕之至贵，孰能升于斯堂。坐金人于闱闼，列钟虡于广庭。天鹿轩翥以扬怒，师子郁拂而负桢。珍果敷华，兰芷垂荣。百璧照曜，飞响应声。扣角则春风至，弹商则秋风征。历神芝之峻观，幸安昌之巍巍。设御座于鞫城，观奇材之曜晖。二六对而讲功，体便捷其若飞。进鼓舞之秘伎，绝世俗而入微。兴七盘之递奏，观轻捷之翾翾。振华足以却蹈，若将绝而复连。鼓震动而不乱，足相绩而不并。婉转鼓侧，蜲蛇丹庭。或迟或速，乍止乍旋。似飞凫之迅疾，若翔龙之游天。赵女抚琴，楚媛清讴。奏筝慷慨，齐舞绝殊。众技并奏，捔巧骋奇。千变万化，不可胜知。乐戏阕，游观足。登承光，坐华幄。论稽古，反流俗。退虚伪，进敦朴。宝贤良，贱珠玉。岂必世而后仁，在时主之所欲。